Նախկինում՝ ՀՀԿ-ի կառավարման օրոք, ամեն ինչ հստակ էր. կառավարությունն ու նախագահի աշխատակազմը ունեին «պատասխանատու» և, հետևաբար, «անպատասխանատու» լրատվամիջոցների՝ բավական լավ զտված ցուցակ, ու հստակ սահմանված էր, թե դրանցից որոնք են (չհաշված Հանրային հեռուստաընկերությունը, Հանրային ռադիոն և «Արմենպրես» պետական գործակալությունը) ուղեկցելու բարձրաստիճան պաշտոնյաներին այցելությունների ժամանակ: Այս լրատվամիջոցների լրագրողների վարքագիծը խստիվ կանոնակարգված էր. եթե լրագրողը ուզում էր շարունակել մեկնել «պաեզդկաների», ավելին՝ չկորցնել աշխատանքը, պետք է կանոնակարգված վարք դրսևորեր, գործեր Բաղրամյան 26-ի (կամ՝ կառավարության) սահմանած կանոնների շրջանակներում, տար ընդհանուր ուղենշից բխող, հաճախ՝ նախօրոք համաձայնեցված հարցեր և իրադարձությունը լուսաբաներ համապատասխանաբար զուսպ: